**Informatīvais ziņojums “Par Ministru kabineta 2016.gada 4.oktobra sēdes protokollēmuma Nr.50 9.§ “Likumprojekts “Grozījumi likumā “Par akcīzes nodokli”” 6.punktā un 10.§ “Likumprojekts “Grozījumi Pievienotās vērtības nodokļa likumā”” 6.punktā dotā uzdevuma izpildi”**

Ar Ministru kabineta 2016.gada 4.oktobra sēdes protokollēmuma Nr.50 (turpmāk – MK sēdes protokollēmums Nr.50) 9.§ 6.punktu un 10.§ 6.punktu Finanšu ministrijai uzdots sagatavot informatīvo ziņojumu par Eiropas Savienības dalībvalstu pieredzi un praksi nolīguma, ar kuru papildina Parīzes protokolu, izpildes nodrošināšanā attiecībā uz atvieglojumu piemērošanu Sabiedroto spēku štāba locekļiem un viņu apgādājamiem, kas ir dalībvalsts pilsoņi vai pastāvīgie iedzīvotāji, un iesniegt to Ministru kabinetā līdz 2017.gada 28.februārim (turpmāk – uzdevums).

MK sēdes protokollēmuma Nr.50 9.§ 5.punkts un 10.§ 5.punkts paredz Finanšu ministrijai un Aizsardzības ministrijai turpināt apzināt Eiropas Savienības dalībvalstu pieredzi un praksi nolīguma, ar kuru papildina Parīzes protokolu, izpildes nodrošināšanā attiecībā uz atvieglojumu piemērošanu Sabiedroto spēku štāba locekļiem un viņu apgādājamiem, kas ir dalībvalsts pilsoņi vai pastāvīgie iedzīvotāji.

Savukārt MK sēdes protokollēmuma Nr.50 9.§ 7.punkts un 10.§ 7.punkts nosaka, ja tiks konstatēta citu Eiropas Savienības dalībvalstu prakse nolīguma, ar kuru papildina Parīzes protokolu, izpildē, piemērojot nodokļu atvieglojumus Sabiedroto spēku štāba locekļiem un viņu apgādājamiem, kas ir dalībvalsts pilsoņi vai pastāvīgie iedzīvotāji, Finanšu ministrijai sagatavot grozījumus likumā "Par akcīzes nodokli" un Pievienotās vērtības nodokļa likumā, paredzot veikt akcīzes nodokļa un pievienotās vērtības nodokļa atmaksu Sabiedroto spēku štāba locekļiem un viņu apgādājamiem, kas ir Latvijas pilsoņi vai pastāvīgie iedzīvotāji, par periodu no Latvijas Republikas, Ziemeļatlantijas līguma organizācijas Sabiedroto spēku Augstākās virspavēlniecības Eiropā un Sabiedroto spēku Augstākās virspavēlniecības Transformācijas komandiera štāba nolīguma, ar kuru papildina Parīzes protokolu, parakstīšanas dienas, t.i., no 2016.gada 5.janvāra.

Ņemot vērā, ka ne visas Eiropas Savienības dalībvalstis ir Ziemeļatlantijas līguma organizācijas (NATO) dalībnieces, izpildot uzdevumu, tika uzrunātas tās Eiropas Savienības dalībvalstis, kuras ir NATO dalībnieces, lai tās sniegtu viedokli vai izklāstu par pastāvošo sistēmu attiecībā uz atvieglojumu piemērošanu Sabiedroto spēku štāba locekļiem un viņu apgādājamiem, kas ir dalībvalsts pilsoņi vai pastāvīgie iedzīvotāji. Tādējādi tika uzrunāta 21 Eiropas Savienības dalībvalsts - Beļģija, Bulgārija, Horvātija, Čehija, Dānija, Igaunija, Francija, Vācija, Grieķija, Ungārija, Itālija, Lietuva, Luksemburga, Nīderlande, Polija, Portugāle, Rumānija, Slovākija, Slovēnija, Spānija un Apvienotā Karaliste.

Līdz šim savu viedokli vai informāciju par pastāvošo sistēmu ir atsūtījušas tikai dažas dalībvalstis. Atsūtītie viedokļi ir formāli un nesniedz skaidru priekšstatu par konkrētajā dalībvalstī pastāvošo sistēmu vai normām. Līdz ar to ir nepieciešama papildu informācijas pieprasīšana, tulkošana, jo reizēm viedoklis ir sniegts nacionālā valodā, norādot tikai normatīvo aktu normas. Tam nepieciešams papildu laiks.

Ņemot vērā iepriekš minēto, ir nepieciešams pagarināt MK sēdes protokollēmuma Nr.50 9.§ 6.punktā un 10.§ 6.punktā dotā uzdevuma izpildes termiņu līdz 2017.gada 1.jūlijam.

Finanšu ministre D. Reizniece-Ozola

Pužule, 67095521

Gunta.Puzule@fm.gov.lv